钦定古今图书集成/理学汇编/文学典/第118卷 > 许楚
## 钦定古今图书集成/理学汇编/文学典/第118卷 > 许楚

按《歙县志》：楚字芳城，号青岩，潭渡人。少为诸生，不规
规经生业，独留心东京以后之作。张太史西铭尝称
曰：“新安山水甚佳，今更得一许子将矣。”一时吴中名
宿咸折节下之。会玉步已更跳身吴越间，每过山川
城郭，见兵燹荒残，风尘昧昧，则广询耆旧，访罗孤忠
逸尚，端牍抽札，以扬风烈。至其触目感怀，歌声所激，
往往清绝。已而坐鄱阳累，执赴皖城，亲党皆危之。楚
志气扬扬如平时。过大风岭，题壁曰：“四海知张俭，千
秋忆孔褒。”至皖，慷慨陈词，抚军趣释其缚。及归，杜门
著书，款求文字者屦满户外。常欲与汪溥续《新安文
献志》未就，而《黄山》《新安江》两赋尤不让两都焉。卒之
日，索常执玉柄麈尾手之，端坐而逝。所著有“《青岩文
集》《南村草堂集》《遗民集》《新安外纪》”、“《艺文幸存录》《士穷
录》《金石录》《广舆记补》”诸书。